Hustadvika kommune 06.04.2021

Tingplassen 1
6440 Elnesvågen

postmottak@hustadvika.kommune.no

**Innspel til høyring av framlegg til planprogram for arealdelen av kommuneplan for Hustadvika kommune**

Vi viser til at formannskapet i Hustadvika kommune i sitt møte den 2. februar 2021 vedtok å varsla oppstart av arbeidet med kommuneplanens arealdel, samt at forslag til planprogram for kommuneplanens arealdel blir send på høring og lagt ut til offentlig ettersyn.

Planprogrammet skal visa korleis prosessen i kommunen er tenkt gjennomført for at ein skal koma fram til ein ferdig arealdel av kommuneplanen. Målet med planprogrammet er å leggja til rette for ein open diskusjon om kva premisser og rammer som skal vera styrande for planarbeidet og kva utredningar som skal lagast. Planprogrammet skal som minimum omfatta fem hovedpunkt: 1)Omtale av målet med planarbeidet. 2)Informasjon om planprosessen med fristar og deltakarar. 3)Opplegg for medverknad. 4)Omtale av kva alternativ som vil bli vurdert. 5)Kva utgreiingar som trengst.

**Våre merknader**

* Vi viser til vårt innspel av 22.7.2020 til framlegg til samfunnsdelen av kommuneplan for Hustadvika. Her nevner vi fleire forhold som er relevante for framlegget til planprogram:

a)Det må leggjast ein plan for sterkare styring av arealbruken i dei områda som har -størst utbyggingspress.

b)Gjennom planprogrammet må det leggjast opp til ein strategi som gjer at Hustadvika også for framtida skal vera ein av dei største landbrukskommunane langs kysten.

c)Planprogrammet må leggja opp til at det blir tatt i bruk verkemidlar som sikrar ei optimalisert og berekraftig arealforvaltning i lys av dei utfordringar vi har knytt til klima, matproduksjon og levande lokalsamfunn.

* Vi oppfattar framlegget som bra på ein del punkt og som mangelfullt på nokre punkt. Den beskrivande delen med omtale av formål og grunnlag synest å vera bra. For øvrig synest framlegget å vera litt vagt i forhold til prosess og metode for å koma fram til ein best muleg ny arealdel av kommuneplanen.
* Vi synest at framlegget til planprogram innleiingsvis på ein bra måte viser korleis berekraftsmåla legg føringar for planen. Men vi saknar metode for praktisk og konkret løysing når ein i neste omgang møter konflikta mellom ønskje om berekraftig miljø og vekstkraftig samfunn.
* Vi meiner at planprogrammet i større grad burde leggja til rette for bruk av verkemidlar for å få til ei optimalisert og berekraftig arealforvaltning i lys av dei utfordringar vi har knytt til klima, matproduksjon og levande lokalsamfunn.
* Når vi les framlegget til planprogram får vi inntrykk av at det her blir lagt til rette for å ta i bruk meir matjord til utbyggingsformål i tilknytning til etablerte tettstader/der det er mest utbyggingstrykk, mens matjorda i «utkantane» av kommunen skal få vera i fred. Vi håpar at denne strategien blir avkrefta i løpet av planprosessen.
* Det må utarbeidast ein Landbruksplan for Hustadvika, med hovedvekt på å sikra drift og ivaretaking av dyrka og dyrkbart areal.
* Det må sikrast at kommunen har tilstrekkeleg landbruks- og arealfagleg kompetanse. Den landbruksfaglege kompetansen må brukast på ein betre måte i arealsaker, til å følgja opp krav knytt til bu- og driveplikt, til å sikra at matjord blir disponert på rett måte og brukt til matproduksjon.
* Det er positivt at det i framlegget til planprogram blir lagt vekt på fortetting og transformasjon. I så måte meiner vi at det som ein del av planarbeidet må prioriterast fortetting i staden for utbygging av meir matjord. Når det gjeld transformasjon bør kommunen vera ein aktør som sikrar at eksisterande utbygd areal og eksisterande lokalitetar blir tatt i bruk før dyrka og dyrkbar matjord blir tatt i bruk til andre formål.

Til slutt vil vi minna om følgjande:

1)Regionalt jordvernmål

Vi erfarer at det ofte blir tatt for lett på utfordringa som ligg i å unngå nedbygging av dyrka og dyrkbart areal. Nedbygging av areal er langt på veg ein irreversibel prosess og ei stor utfordring både internasjonalt, nasjonalt og lokalt. I 2015 vedtok Stortinget *nasjonal* *jordvernstrategi*, der målsetjinga er at det ikkje skal omdisponerast meir enn 4000 da pr år på landsplan. Fylkestinget i Møre og Romsdal vedtok i 2017 *Landbruksmelding for Møre og Romsdal 2017 – 2021*, der det heiter at Møre og Romsdal må ta sin relative andel av jordvernmålet. Det betyr at årleg nedbygging av dyrka areal i Møre og Romsdal skal utgjera maksimalt 200 da pr år.

2)Nasjonal jordvernstrategi

Vi viser til brev frå landbruks- og matministeren til kommunane av 1.10.2018.

Her blir det m.a. vist til *revidert nasjonal jordvernstrategi*, der målet er at omdisponeringa av dyrka jord må ytterlegare reduserast. Vidare heiter det m.a. at *landbrukets arealressursar generelt må sikrast* og at det må gjerast konkrete vurderingar i forhold til jordvern i kvar reguleringssak. Det må m.a. gjerast vurderingar i forhold til verdi, konsekvensar og overordna planar.

3) Ingen automatikk i utviding av eksisterande utbygd areal

Fleire stader er det klar konflikt mellom jordvern og andre samfunnsomsyn, t.d. bustadføremål. Vi vil i denne samanhengen peika på at det ikkje må vera automatikk i at eksisterande bustadareal skal kunne utvidast. Vi vil særleg peika på at ein del eksisterande bustadområde ikkje burde ha blitt utbygd. Då vil det vera heilt feil å halda fram med denne utbygginga. Det er viktig å vurdera langsiktige og indirekte verknader for arealbruk og klima dersom det vert opna for utbygging.

4)Matjord er verna

Gjennom Jordlova, og ikkje minst i dagens diskusjon om miljø og klima, vert det lagt stor vekt på at dyrka og dyrkbart areal er ein ressurs for matproduksjon og miljø for framtidige generasjonar. I den lokale diskusjonen om arealbruk vert det imidlertid ofte trekt fram argument som t.d. at jord ikkje blir hausta eller at situasjonen til dei som eig jorda tilseier at jorda bør kunne takast i bruk til andre formål. Til dette må vi klart understreka at matjord er verna og skal vera ein mat- og klimaressurs for framtidige generasjonar. Eigarforhold og personleg situasjon skal ikkje takast i betraktning i planleggingsprosessar.

Med helsing

 JORDVERN MØRE OG ROMSDAL

Kolbjørn Gaustad Atle Frantzen